Opskrift - Kanin i dijonsennep | Rigeligtsmør.dk
Kødretter » Kanin i dijonsennep	Kanin i dijonsennep
Udgivet den 3. september, 2012 i Kødretter | 4 kommentarer	Jeg har i lang tid godt kunne tænke mig at lave/smage kanin, så da jeg fik en nyhedsmail fra Caroline i Odense, hvor der stod, at hun havde fået kaniner hjem fra Frankrig, blev jeg nødt til at købe ta’ op og købe en. Jeg havde rimelig hurtigt besluttet mig for, at der skulle laves en klassisk gang kanin i dijonsennep, hvortil jeg ville prøve at lave polenta, hvilket jeg heller ikke havde prøvet at lave før. Polenta er egentlig bare majsmel, som oftest koges til en tyk grød og kan serveres som et alternativ til kartoffelmos.
Jeg havde i første omgang købt helt almindelig polenta i en italiensk delikatesse, hvilket ikke lykkedes særlig godt. Jeg havde kigget på en del forskellige opskrifter, og endte i første omgang med en polenta, der var lige tynd nok og en smule grynet. Dagen efter købte jeg en pose minut-polenta i håb om, at det ville være nemmere. Det var skam også nemmere, men resultatet blev stadig ikke helt godt – det endte med at blive lige tykt nok til min smag, og så var den stadig grynet. Polentaen kunne dog sagtens spises, men var ikke i nærheden af at være perfekt nogle af gangene. På tredjedagen skar jeg resterne af den tykke polenta ud og stegte den, som du kan se på billedet ovenfor.
Begge polentaer fik en klat smør og masser af friskrevet parmesan inden servering, hvilket giver polentaen en rigtig god smag. Jeg er dog endnu ikke blevet helt gode venner med polenta, men det kommer forhåbentligt nok en dag. Så hvis du kender hemmeligheden bag den perfekte polenta, hører jeg meget gerne fra dig.
Hvis vi ser bort fra polentaen, så blev det rigtig godt, og det er absolut ikke sidste gang, jeg har lavet kanin i dijonsennep – det smagte virkelig godt! I første omgang kan man godt undre sig lidt over mængden af sennep, der skal bruges i retten, men det bliver overhovedet ikke stærkt, det får bare en rigtig lækker mild smag af sennep. Da jeg købte en hel kanin, fik jeg selvfølgelig også leveren med, som blev stegt og serveret med lidt stegt polenta og bløde løg den ene dag, hvilket udgjorde en fin lille forret.
Til kaninen fik vi selvfølgelig et glas rødvin, og det var i denne omgang en 2009 Bourgogne Rouge Couvent des Jacobins fra Louis Jadot købt i Vinens Verden til 115,-. Det er en klassisk bourgogne, der dufter af modne røde bær og og smagen er fyldig og perfekt balanceret. En udemærket flaske vin til prisen, som komplimenterede kaninen og den lækre flødessauce perfekt. Hvis bare du sørger for, at vinen får masser af luft og bliver drukket af store rummelige glas, så får du en rigtig fornuftig bourgogne til prisen.
Der står i opskriften af der er til 4 personer, men vi fik kanin 3 dage i træk, så jeg vil mene at der er rigeligt til 6 personer. Hvis du ikke tør at kaste dig ud i et større polentaprojekt, kan man bare servere en go’ kartoffelmos til, eller spätzle som Brødrene Price gør.
Da jeg fulgte Brødrene Prices opskrift, vil jeg ikke skrive opskriften her, men i stedet linke til opskriften på DRs hjemmeside. Opskriften finder du her:
Printervenlig versionSe også:Fjordrejer og asparges med ramsløgshollandaiseSnacks til Nytårsmenuen 2012Gateau marcelVegetariske selleribøffer med ost
Caroline 4. september 2012 Godt at læse at du fik denne gode oplevelse med kaninen! Mht polenta, spiser vi det efterhånden mest afkølet og ristet på panden
Svar	Rigeligtsmør.dk 4. september 2012 Tak for din kommentar Caroline Jeg synes umiddelbart også, at den stegte polenta blev ret god, hvis vi lige ser bort fra, at den stadig var lidt grynet.
Svar	Gastromad 25. september 2012 Hej Martin
Skønt at se en ret med kanin, hvilket ikke er så tit. God sammensætning med dijonsennep.
Svar	Rigeligtsmør.dk 25. september 2012 Hej Søren
Du har ret i, at det er sjældent man ser kanin – desværre. Det er virkelig en lækker spise, og især den klassiske sammensætning med dijonsennep er lækker.
Retten blev dog ikke helt så præsentabel, som planlagt men det smagte skønt.